
	Svarstant Seime Lietuvos Respublikos gyventojų santaupų atkūrimo įstatymo projektą Seimo narys A.Švitra pasiūlė įstatymo baigiamąsias nuostatas papildyti atskira dalimi, paraginant Vyriausybę aktyviau reikalauti iš Rusijos Federacijos - SSSR teisių ir pareigų perėmėjos, kad ši grąžintų okupacinės SSSR valdžios nusavintas Lietuvos gyventojų indėlių lėšas. Įstatymo priėmimo metu (1997 m. birželio 5 d.) posėdžio pirmininkas A.Kubilius sutiko, kad šį paraginimą geriau tiktų išreikšti Seimo rezoliucijos forma. Dėl to teikiame tokios rezoliucijos projektą.
	Gyventojų santaupų atkūrimo idėja sulaukė labai prieštaringų vertinimų kaip tik dėl tam tikslui reikalingų lėšų šaltinių. Gyventojų indėlių lėšų sugrąžinimas iš Rusijos teisingai ir galutinai išspręstų šią problemą.
	Lietuvos Respublikos Vyriausybė šiuo klausimu su Rusijos Federacija dar nesidera. Tikimės, kad ši Seimo rezoliucija pastūmės Vyriausybę ryžtingesniems veiksmams.

